Շեյն Լոնգ

Շեյն Պատրիկ Լոնգ (, ), իռլանդացի ֆուտբոլիստ, անգլիական «Սաութհեմփթոն» ֆուտբոլային ակումբի և Իռլանդիայի ազգային հավաքականի հարձակվող։

Վաղ տարիներ 
Մանկության տարիներին զբաղվել է հյորլինգով և «Տիպերերի GAA» ակումբի կազմում «Կրոուկ Պարկ» մարզադաշտում մասնակցել է Իռլանդիայի մինչև 18 տարեկանների հյորլինգի առաջնության երկու կիսաեզրափակչի։ Համարվում էր շատ հեռանկարային հարձակվող։ Նաև, մանուկ հասակում Շեյնը զբաղվել է ֆուտբոլով, 1998 թվականին սկսելով խաղալ իր հայրենի Տիպերերի կոմսության «Սուրբ Քեվին» ակումբում, իսկ 2000 թվականին տեղափոխվել է «Սուրբ Մայքլ» ակումբ։

Կարիերա

Ակումբային

«Կորկ Սիթի» 
«Կորկ Սիթիի» մարզիչ Փեթ Դոլանը նկատեց Լոնգին, և 2004 թվականի հուլիսի 1-ից Շեյնը սկսեց մարզվել ակումբի փոխարինող թիմում։ Հիմնական կազմում հայտնվեց 2005 թվականի մրցաշրջանի սկզբին, քանի որ այդ ժամանակ Դոլանի պարտականությունները արդեն կատարում էր Դեմեն Ռիչարդսոնը։ Նոր մարզիչը նկատեց երիտասարդ հարձակվողի տաղանդը և 2005 թվականի մարտին Լոնգը Իռլանդիայի առաջնությունում նշեց իր նորամուտը։

Երբ «Կորկ Սիթիի» նախկին մարզիչ Փեթ Դոլանը իր եղբոր՝ «Ռեդինգի» գլխավոր մարզիչ Իմմոն Դոլանի հետ խորհրդակցեց, անգլիական ակումբը որոշեց Լոնգին և իր խաղընկերոջը՝ Քեվին Դոյլին հրավիրել իրենց թիմ։ «Կորկ Սիթին» ստիպված էր վաճառել Լոնգին, սակայն դրա պատճատները մինչև հիմա պարզ չեն։ Հարձակվողը նոր ակումբի հետ պայմանագիր կնքեց 2005 թվականի հունիսի 7-ին։

«Ռեդինգ» 

2005-2006 մրցաշրջանի Չեմպիոնշիպի չեմպիոն «Ռեդինգի» կազմում Լոնգը առաջնախաղն անցկացրեց 2006 թվականի ապրիլի 17-ին՝ «Սթոք Սիթիի» դեմ խաղում (3-1)։ Թիմում նա միշտ փոխարինման էր դուրս գալիս։ Ակումբի կազմում անցկացրած առաջին 10 խաղում Լոնգը խփեց 3 գոլ։ «Ռեդինգի» գլխավոր մարզիչը առաջին մրցաշրջանում Լոնգին այլ իռլանդացիների (Քեվին Դոյլ, Դեյվ Քիթսոն, Լերոյ Լիտա) կողքին համարում էր «երկրորդ պլանի» ֆուտբոլիստ։ 2005-2006 մրցաշրջանի Անգլիայի գավաթի խաղարկությանը Լոնգը մասնակցեց «Ռեդինգի» բոլոր խաղերին և խփեց մեկ գոլ։

2007 թվականի հուլիսի 4-ին Լոնգը «Ռեդինգի» հետ կնքեց նոր՝ քառամյա պայմանագիր մինչև 2010-2011 մրցաշրջանի ավարտը։

2008 թվականի մարտի 16-ի խաղում, որում «Ռեդինգը» «Էնֆիլդում» 1-2 հաշվով զիջեց «Լիվերպուլին», Լոնգը հիասթափված լինելով իր խաղով և ակումբի մարզիչ Սթիվ Կոպպելի աշխատանքով, նետեց իր մարզաշապիկը խոտածածկին։ Խաղից հետո տված հարցազրույցում Կոպելը հայտարարեց, որ այդպիսի դեպք էլ չի կրկնվի։ Հետո, Լոնգը ակումբի պաշտոնական կայքում իր վատ վարքի համար ներողություն խնդրեց «Ռեդինգի» երկրպագուներից։

Բայց, այնուամենայնիվ, հարձակվողը իր համար անհաջող թվականը լավ ավարտեց՝ 2008 թվականի դեկտեմբերի 28-ին «Սաութհեմփթոնի» դեմ արտագնա խաղում (1-1) գոլ խփելով։ 2009 թվականին, 2008-2009 մրցաշրջանի երկրորդ կեսում Շեյնը կարողացավ խփել 6 գոլ (այդ թվում երկու անգամ դուբլի հեղինակ դառնալով՝ «Չարլթոն Ատլետիկի» և «Նորվիչ Սիթիի» դեմ խաղերում)։

2009-2010 մրցաշրջանի Անգլիայի գավաթի խաղարկությանը Լոնգը «Ռեդինգի» հետ հասավ մինչև 6-րդ փուլ (1/4 եզրափակիչ)։ Նշանակալի է, որ երրորդ փուլի «Լիվերպուլի» դեմ պատասխան խաղում (2-1), Լոնգը դարձավ խաղի «ամենավառ դեմքը». սկզբում, երբ հաշիվը 1-0 «Լիվերպուլի» օգտին էր, Լոնգը երկրորդ խաղակեսի ավելացված 3 րոպեին օգտվելով Յոսի Բենայունի խախտումից՝ վաստակեց 11-մետրանոց, որը իրացվեց, և խաղը տեղափոխվեց լրացուցիչ ժամանակ։ Հետո, 100-րդ րոպեին Շեյն Լոնգը խփեց գոլ, և իր թիմը դուրս եկավ Գավաթի 4 փուլ, անսպասելի կերպով «Էնֆիլդում» հաղթելով դաշտի տերերին։ Չորրորդ փուլում Լոնգը «Ռեդինգի» հետ հաղթեց «Բերնլիին» (1-0)։ Իսկ հինգերորդ փուլի երկրորդ խաղում (առաջինը ավարտվել էր ոչ ոքի՝ 2-2) Լոնգի ակումբը հաղթեց «Վեստ Բրոմվիչ Ալբիոնին» (3-2)։ Վեցերորդ փուլում «Ռեդինգի» մրցակիցը «Աստոն Վիլլան» էր։ Առաջին խաղակեսը ավարտվեց 2-0 հաշվով՝ օգուտ «Ռեդինգին», իսկ այդ երկու գոլն էլ խփել էր Լոնգը, բայց երկրորդ խաղակեսում Էշլի Յանգի գոլի և Ջոն Կարյուի հեթ թրիկի շնորհիվ «Աստոն Վիլլան» 4-2 հաշվով հաղթեց և «Ռեդինգին» դուրս մղեց հետագա պայքարից։

2010 թվականի մայիսի 2-ին Լոնգը «Փրեստոն Նորթ Էնդի» դեմ խաղում «Ռեդինգի» կազմում անցկացրեց 150-րդ խաղը, որը ավարտվեց Շեյնի թիմի՝ 4-0 հաշվով հաղթանակով։

2010 թվականի սեպտեմբերի 11-ին հարձակվողը «Կրիստալ Պալասի» դեմ խաղում իր թիմի համար վաստակեց երկու 11-մետրանոց, որոնցից մեկը իրացրեց ինքը, իսկ մյուսը՝ Յան Հարթը։ Խաղն ավարտվեց 3-0 հաշվով՝ հօգուտ «Ռեդինգի»։

2011 թվականի հունվարի 8-ին Լոնգը 2010-2011 մրցաշրջանի Անգլիայի գավաթի «Վեստ Բրոմվիչ Ալբիոնի» դեմ խաղում խփեց գոլ, որը թույլ տվեց «Ռեդինգին» դուրս գալ գավաթի չորրորդ փուլ։ Խաղն ավարտվեց 1-0 հաշվով։ Հունվարի 29-ին, արդեն գավաթի չորրորդ փուլում, Շեյնը «Ստիվենիջի» դարպասին ևս գոլ խփեց և իր թիմին օգնեց հայտնվել հաջորդ փուլում։ Խաղն ավարտվեց 2-1 հաշվով։ Լոնգը գավաթի խաղարկությունում մասնակցեց նաև «Ռեդինգի» հինգերորդ և վեցերորդ փուլերի խաղերին՝ համապատասխանաբար «Էվերթոնի» (1-0) և «Մանչեսթեր Սիթիի» (0-1) դեմ խաղերում, բայց այդ երկու խաղերում չկարողացավ աչքի ընկնել։

2011 թվականի մայիսի 17-ին 2010-2011 մրցաշրջանի Չեմպիոնշիպի երկրորդ կիսաեզրափակիչ՝ «Քարդիֆ Սիթիի» դեմ խաղում, Լոնգը խփեց իր թիմի երեք գոլերից երկուսը, իսկ «Ռեդինգը» դուրս եկավ մրցաշարի եզրփակիչ։ Արդեն 2010 թվականի մայիսի 30-ին «Ուեմբլիում» «Ռեդինգը» «Սուոնսի Սիթիի» դեմ խաղաց եզրափակիչը։ «Սուոնսին» 4-2 հաշվով հաղթեց խաղում, որի հետևանքով «Ռեդինգը» մնաց Չեմպիոնշիպում։ Խաղից հետո «Ռեդինգի» նախագահ Ջոն Մադեյսկին Լոնգին անվանեց համաշխարհային մակարդակի ֆուտբոլիստ և նրա տրանսֆերային արժեքը գնահատեց 20 միլիոն ֆունտ ստերլինգ։

«Վեստ Բրոմվիչ Ալբիոն» 

2011 թվականի օգոստոսի 9-ին Լոնգը տեղափոխվեց «Վեստ Բրոմվիչ Ալբիոն», իսկ պայմանագիրը կնքվեց 3 տարով՝ 1 տարի երկարացման պայմանով։ Շեյնը օգոստոսի 12-ին ընտրեց 9 համարով մարզահագուստը։ Թեկուզ տրանսֆերի արժեքը չհայտարարվեց, մասնագետները այն գնահատեցին 4 500 000£: «Կեռնեխների» կազմում Շեյնը առաջին գոլը խփեց 2011 թվականի օգոստոսի 14-ին՝ «Մանչեսթեր Յունայթեդի» դեմ առաջնախաղում (1-2)։ Ընդհանուր 2011-2012 մրցաշրջանում Լոնգը «Վեստ Բրոմվիչի» կազմում մասնակցեց 32 խաղի և խփեց 8 գոլ։

«Հալլ Սիթի» 
2014 թվականի հունվարի 17-ին «Հալլ Սիթին» պաշտոնապես հայտարարեց Շեյն Լոնգի գնման մասին։ «Վագրերի» և ֆուտբոլիստի միջև պայմանագիրը կնքվեց 3,5 տարով։ Լոնգը նոր ակումբում իր նորամուտը նշեց 2014 թվականի հունվարի 28-ին՝ «Քրիստալ Պելասի» դեմ խաղում, որտեղ իր թիմը 1-0 հաշվով պարտվեց։ 2014 թվականի փետրվարի 1-ին իր հաջորդ՝ «Տոտենհեմ Հոտսպուրի» դեմ խաղում, Լոնգը նոր թիմում խփեց իր առաջին գոլը (1-1)։ 2014 թվականի մարտի 22-ին «Քեյսի» մարզադաշտում նա խաղաց իր նախկին թիմի՝ «Վեստ Բրոմվիչի» դեմ։ «Կեռնեխների» երկրպագուները նրան ջերմ ընդունեցին, սակայն 30 րոպե անց Շեյնը իրացրեց 11-մետրանոց, որը «Վեստ Բրոմվիչի» երկրպագուները վատ ընդունեցին։ Դրանից հետո ամեն անգամ, երբ Լոնգը գնդակով էր, «կեռնեխների» երկրպագուները սուլում էին։ Չնայած դրան, նա ևս մեկ անգամ գոլ խփեց, և իր թիմը հաղթեց 2-0 հաշվով։

«Սաութհեմփթոն» 
Լոնգը «Հալլ Սիթիի» կազմում նախքան 2014-2015 մրցաշրջանի սկիզբը խաղաց Եվրոպայի լիգայի որակավորման «Տրենչինի» դեմ երկու խաղերում։ Դրանք «Հալլում» նրա վերջին խաղերն էին. 2014 թվականի օգոստոսի 14-ին նա քառամյա պայմանագիր կնքեց «Սաութհեմփթոնի» հետ, տրանֆերի արժեքը կազմեց 12 միլիոն£:

Երեք օր անց, Պրեմիեր Լիգայի առաջին տուրում, «Լիվերպուլի» դեմ խաղի (1-2) 74-րդ րոպեին փոխարինելով Դուշան Տադիչին՝ նա առաջնախաղն անցկացրեց նոր ակումբում։ Լոնգը «Սաութհեմփթոնի» կազմում իր առաջին գոլը խփեց հոկտեմբերի 29-ին՝ Լիգայի գավաթի խաղարկության «Սթոք Սիթիի» դեմ խաղում, իսկ իր թիմը հաղթեց 3-2 հաշվով։

Լիգայում իր առաջին գոլը խփեց 2014 թվականի նոյեմբերի 8-ին՝ «Լեսթեր Սիթիի» դեմ խաղում (2-0)։

Միջազգային 

Սկսելով խաղալ Անգլիայում՝ «Ռեդինգի» կազմում, 2005-2006 մրցաշրջանում նա Իռլանդիայի երիտասարդական հավաքականի կազմում անցկացրեց իր առաջին խաղերը։

«Ռեդինգում» իր խաղընկեր Քեվին Դոյլի և «Սանդերլենդի» ֆուտբոլիստ Սթիվեն Էլիոթի վնասվածքների շնորհիվ Լոնգը հնարավորություն ստացավ ազգային հավաքականում դեբյուտն անցկացնել։ Առաջնախաղը կայացավ 2007 թվականի փետրվարի 7-ին՝ Սան Մարինոյի դեմ խաղում (2-1)։

Երբ 2007 թվականի մարտի 28-ին հավաքականում իր երկրորդ՝ Սլովակիայի դեմ խաղում նա դուրս եկավ փոխարինման, դարձավ առաջին մարդը, ով «Կրոուկ Պարկ» մտել էր և՛ որպես հյորլեր (2003 և 2004 թվականների Իռլանդիայի առաջնության հյորլերի կիսաեզրփակիչներ), և՛ որպես ֆուտբոլիստ։ Լոնգը հավաքականում իր առաջին գոլը խփեց 2007 թվականի մայիսի 26-ին՝ Բոլիվիայի դեմ ընկերական խաղում (1-1), իսկ 2007 թվականի օգոստոսի 22-ին կայացած Դանիայի դեմ խաղում (4-0) նա դարձավ դուբլի հեղինակ։

Շեյն Լոնգը Իռլանդիայի ֆուտբոլային ասոցիացիայի կողմից ճանաչվեց 2007 թվականի Լավագույն երիտասարդ խաղացող։

Շեյնը հավաքականում հաջորդ գոլը խփեց 2010 թվականի հոկտեմբերի 8-ին՝ Եվրո 2012-ի որակավորման փուլի շրջանակներում կայացած Ռուսաստանի դեմ խաղում, սակայն իր թիմը 2-3 հաշվով պարտվեց։

Լոնգը վնասվածք ստացած Քեվին Դոյլի փոխարեն հավաքական հրավիրվեց Եվրո 2012-ի որակավորման փուլի Մակեդոնիայի դեմ խաղում, որը կայացավ 2011 թվականի մարտի 26-ին, այդպիսով մասնակցելով իր հավաքականի հաղթանակին (2-1)։ Իսկ 2011 թվականի մարտի 29-ին կայացած հաջորդ՝ Ուրուգվայի դեմ ընկերական խաղում, Շեյնը նորից խփեց գոլ, սակայն իր հավաքականը 2-3 հաշվով պարտվեց։

Իռլանդիայի հավաքականի գլխավոր մարզիչ Ջովանի Տրապատոնիին Լոնգին ընդգրկեց Եվրո 2012-ի մասնակիցների ցուցակում, Շեյնը հայտագրվեց 19 համարով։ Մրցաշարի նախապատրաստական փուլում, 2012 թվականի մայիսի 26-ին, նա մասնակցեց Բոսնիա և Հերցեգովինայի դեմ ընկերական խաղին՝ 63-րդ րոպեին մտնելով փոխարինման և 14-րոպե անց խփելեց խաղի միակ և հաղթական գոլը։ Մրցաշարին Իռլանդիան պարտվելով խմբային փուլի բոլոր երեք խաղերը՝ C խմբում զբաղեցրեց վերջին տեղը։ Շեյն Լոնգը խաղաց երկու անգամ. հունիսի 10-ին՝ Խորվաթիայի դեմ (1-3) և հունիսի 18-ին՝ Իտալիայի դեմ (0-2)։ Իռլանդիայի հավաքականի միակ գոլը մրցաշարում խփեց պաշտպան Շոն Սենտ Լեջերը։

2013 թվականի մայիսի 29-ին «Ուեմբլիում» կայացած Անգլիայի դեմ խաղում Լոնգը ազգային հավաքականում խփեց իր իններորդ գոլը, խաղն ավարտվեց 1-1 հաշվով։ 2013 թվականի հունիսի 2-ին՝ Վրաստանի դեմ խաղում նա իր հավաքականին խաղադաշտ դուրս բերեց ավագի թևկապով, իսկ խաղն ավարտվեց իռլանադացիների՝ 4-0 հաշվով տարած հաղթանակով։ 2014 թվականի մարտի 5-ին՝ Սերբիայի դեմ խաղում նա հավաքականի կազմում խփեց իր 11-րդ գոլը, իսկ իր հավաքականը 2-1 հաշվով զիջեց սերբերին։ 2015 թվականի մարտի 29-ին՝ Եվրո 2016-ի որակավորման փուլի Լեհաստանի դեմ խաղում նա խփեց գոլ և փրկեց իր թիմին պարտությունից (1-1)։ 2015 թվականի հոկտեմբերի 8-ին Լոնգը Եվրո 2016-ի որակավորման փուլի Գերմանիայի դեմ խաղում, որը կայացավ «Ավիվա» մազադաշտում, խփեց խաղի միակ գոլը և հաղթանակ պարգևեց իր հավաքականին։

Վիճակագրություն

Ակումբային

Միջազգային

Նշումներ

Ձեռքբերումներ

Ակումբային 

  «Ռեդինգ»
 Չեմպիոնշիպի հաղթող՝ 2005-2006

Միջազգային 
Իռլանդիայի հավաքական
 Ազգերի գավաթ՝ 2011

Անձնական 
 «Ռեդինգի» մրցաշրջանի լավագույն ֆուտբոլիստ՝ 2010-2011
 ԻՖԱ Լավագույն երիտասարդ խաղացող՝ 2010
 ԻՖԱ Տարվա լավագույն գոլ՝ 2013 (Անգլիայի դեմ), 2015 (Գերմանիայի դեմ)

Անձնական կյանք 
2013 թվականի հունիսին Լոնգը ամուսնացելէ իր ընկերուհու՝ Քեյլի Ադամսի հետ։ Նրանք ունեն երկու աղջիկ՝ Թեյգանը և Էրինը։

Ծանոթագրություններ

Արտաքին հղումներ 
 Պրոֆիլը «Վեստ Բրոմվիչ Ալբիոնի» կայքում  
 Պրոֆիլը «Ռեդինգի» կայքում  
 
 Պրոֆիլը fai.ie կայքում 
 
 Պրոֆիլը guardian.touch-line.com կայքում 

Իռլանդացի ֆուտբոլիստներ
Իռլանդիայի հավաքականի ֆուտբոլիստներ
Ռեդինգի ֆուտբոլիստներ
Վեստ Բրոմվիչ Ալբիոնի ֆուտբոլիստներ
Հալլ Սիթիի ֆուտբոլիստներ
Սաութհեմփթոնի ֆուտբոլիստներ
Անգլիական ֆուտբոլի լիգայի խաղացողներ
ՈՒԵՖԱ Եվրո 2016-ի ֆուտբոլիստներ
Ֆուտբոլի հարձակվողներ
Պրեմիեր Լիգայի ֆուտբոլիստներ
Անգլիայի լեգեոներ ֆուտբոլիստներ